Werker moet luister hoe boer aangerand wordRiaan Scheepers by sy drie kinders, Bianca, Simone en Christo. Foto: Verskaf ŉ Werker wat Saterdagoggend saam met Riaan Scheepers (62) op ŉ plaas in die Alexandria-omgewing in die Oos-Kaap deur twee aanvallers aangehou is, is baie getraumatiseerd nadat hy geblinddoek moes luister hoe Scheepers erg deur die aanvallers aangerand word. Bianca Scheepers, Riaan se dogter, het Sondagmiddag aan Maroela Media gesê haar pa is steeds in ŉ kritieke toestand in die waakeenheid van die Netcare Greenacres-hospitaal in Port Elizabeth. “Hy word nie onder verdowing gehou nie, maar hy slaap nog die hele tyd. Ek dink dit is maar weens sy erge kopbeserings en die skok dat hy net nou slaap,” het sy gesê. Volgens Bianca boer haar pa al byna sy lewe lank en is hy al 27 jaar op dié plaas waar hy met vleisbeeste boer. Sy vertel Scheepers en die werker was Saterdagoggend die enigstes op die plaas toe die aanval gebeur het. Bianca het om 08:10 ŉ selfoonboodskap van haar pa af gekry en vermoed dus dat die aanval tussen 08:10 en 09:00 moes gebeur het. “Hulle het net teruggekom by die huis en my pa het in die huis ingestap toe die werker hom hoor skree. Nog voordat hy iets kon doen, het een van die aanvallers hom oorval en hom in die huis in gedwing. Daar is hy en my pa albei in die sitkamer vasgebind en die aanvallers het iets oor die werker se oë gesit dat hy nie kon sien wat gebeur nie.” Die werker het gehoor hoe die aanvallers vir Scheepers aanrand voordat hulle uiteindelik met ŉ selfoon, ŉ rewolwer en ŉ bakkie op die vlug geslaan het. Die bakkie is later die dag teruggevind. Die werker kon daarin slaag om homself los te wikkel en het na die bure gehardloop om hulp te ontbied. Scheepers is na ŉ hospitaal in Port Alfred gehaas voordat hy na die hospitaal in Port Elizabeth oorgeplaas is. Die werker was ongedeerd, maar erg getraumatiseerd deur die gebeure. Riaan Scheepers. Foto: Verskaf “My pa het al sy beserings aan sy kop opgedoen. Sy gesig is baie erg gekneus en geswel. Hy het een kneusplek op sy arm ook, dalk waar hulle hom vasgehou het,” het Bianca gesê. “Hy het vier skedelkrake opgedoen en hy het ook baie steekwonde. Ons weet nie waarmee hulle hom gesteek het nie, maar dit is duidelik dat dit ŉ skerp voorwerp was.” Sy sê dokters wag nou eers dat die swelling sak voordat die skade behoorlik bepaal kan word en daar op verdere behandeling besluit kan word. Hulle verwag wel dat Scheepers ŉ operasie sal moet ondergaan om die wonde aan sy kop te heg. Volgens Bianca is haar pa iemand wat nie kan stilsit nie en is hy baie betrokke by plaaslike gemeenskapsgroepe in die omgewing. “Mens hoor altyd van die misdaad en hierdie verskriklike aanvalle en dan voel jy so jammer vir die slagoffers, maar hierdie is nou so close to home. Nou het dit met óns pa gebeur. En dit is natuurlik erg as dit met enigiemand gebeur, maar ek kan nie help nie om te vra, hoekom hy? En hulle het niks eens gevat nie – die bakkie is klaar teruggevind. Hoekom hom so aanrand vir niks?” Sy sê sy, haar broer en suster is almal op die oomblik in Port Elizabeth om by hul pa te wees en hom te ondersteun. “Ons kan nou net bid en glo dat hy sal herstel.”